O‘zbekiston Prezidenti Hindiston Prezidentini tabrikladi

27.07.2017
O‘zbekiston Respublikasi Prezidenti Shavkat Mirziyoyev Ram Nath Kovindni Hindiston Prezidenti etib saylangani bilan tabrikladi.
“Sizning ushbu gʻoyat mas’uliyatli lavozimga saylanishingiz, avvalambor, Hindiston xalqining Sizga boʻlgan katta ishonchi ifodasi, koʻp yillik siyosiy faoliyatingiz, boy hayotiy tajribangizga berilgan xolis va haqqoniy bahodir”, deya qayd etdi davlatimiz rahbari.
Maktubda oʻzaro manfaatlarga javob beradigan barcha yoʻnalishlarda uzoq muddatli strategik aloqalarni izchil va bosqichma-bosqich rivojlantirib borishdan O‘zbekiston tomoni manfaatdor ekanligi ta’kidlandi.
“Davrlar va hayot sinovidan oʻtgan O‘zbekiston va Hindiston oʻrtasidagi doʻstlik rishtalari xalqlarimizning koʻp asrlik yaqin munosabatlari asosida bugungi kunda muvaffaqiyatli rivojlanib va mustahkamlanib borayotganini alohida ta’kidlashni istardim”, – deyiladi O‘zbekiston Prezidentining maktubida.
Shavkat Mirziyoyev Ram Nath Kovindga mustahkam sogʻlik va mas’uliyatli faoliyatida ulkan zafarlar, doʻst hind xalqiga bardavom tinchlik, taraqqiyot va farovonlik tiladi.